**PRIOPĆENJE**

**INA traži nove partnere u maloprodajnom poslovanju**

* **Nakon uspjeha pilot faze, INA traži nove partnere za upravljanje benzinskim postajama**
* **Prilika za sve poduzetnike da ostvare uspješno poslovanje uz podršku Ine**

**Zagreb, 16. srpnja 2014.– Temeljem uspjeha pilot faze, INA nastavlja s projektom i traži nove partnere za upravljanje Ininim benzinskim postajama.**

Komentirajući nastavak projekta, g. Darko Markotić, Inin izvršni direktor za Trgovinu na malo, rekao je *„Kada smo prošle godine odlučili pokrenuti pilot fazu projekta, u Ini smo bili uvjereni u njegov uspjeh jer je to model iskušan od strane vodećih svjetskih naftnih kompanija i predstavlja jednu od najboljih praksi u industriji kada govorimo o maloprodajnom poslovanju. Zadovoljstvo mi je, stoga, vidjeti njegov nastavak, odnosno proširenje na dodatne benzinske postaje u našoj maloprodajnoj mreži. Očekujemo kako će i novi natječaj, baš kao i onaj od prošle godine, privući veliki broj zainteresiranih kandidata s poduzetničkim duhom i željom da upravljaju svojim poslom uz pomoć Ine, koja je lider na maloprodajnom tržištu u Hrvatskoj. Posebno želimo ohrabriti Inine zaposlenike da se okušaju u ovom modelu jer zahvaljujući svom poznavanju Ininog sustava i rada benzinske postaje, oni čine idealne kandidate. INA će, baš kao u pilot fazi, osigurati svu potrebnu pomoć odabranim kandidatima, kako u osnivanju tvrtke, tako i organiziranju poslovanja na njihovim postajama“.*

U ovom operativnom modelu kompanija zadržava vlasništvo nad svom maloprodajnom imovinom uključujući koncesiju, imovinu, objekte, infrastrukturu i robu, dok poduzetnik upravlja tim resursima, kao i svojim timom na benzinskoj postaji,  za naknadu dogovorenu s Inom. Uobičajena je to praksa u maloprodajnom poslovanju vodećih svjetskih naftnih kompanija koja ne podrazumijeva izdvajanje maloprodajnog poslovanja, a INA ga je odlučila uvesti na dio svoje maloprodajne mreže s ciljem osiguranja daljnjeg razvoja i dugoročne održivosti maloprodajnog poslovanja.

Pozvani da se prijave su svi kandidati s poduzetničkim duhom i željom da izgrade svoj biznis i budu naši partneri, pri tom dajući poticaj razvoju poduzetništva u Hrvatskoj. Detaljne informacije o uvjetima dostupne su na [www.ina.hr/INAtrazipartnere](http://www.ina.hr/INAtrazipartnere).

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 445 benzinskih postaja u Hrvatskoj i u susjednim zemljama.

***PR***

*Avenija Većeslava Holjevca 10*

*10020 Zagreb*

*Tel: 01 6450 552|Fax: 01 6452 406| @:* *pr@ina.hr*